मैं प्रार्थना करता हूं कि नीतीश के पतन-प्रेम से भीतर तक हिल गए जेडीयू के शरद यादव, अली अनवर और वीरेंद्र कुमार जैसे सज्जनों के उसूल, विवेक और नैतिक-बल कायम रहें। शरद यादव और उनसे सहमत लोगों की सारी सार्थकता अब इसी में है कि वे जेडीयू का मोह त्याग दें। इतिहास ऐसे मौक़े एकाध बार ही देता है, जब आप सत्ता की इंद्रसभा से कोई कलंक अपने माथे पर लेकर भी बाहर आ सकते हैं और आपके मस्तक पर सुगंधित चंदन का तिलक भी हो सकता है। सत्ता के गलियारों ने अब तक जो नाच नचा लिए, सो, नचा लिए; अगर अब शरद यादव अगली नृत्य-प्रस्तुति में हिस्सा लेने से इनकार कर देंगे तो जमाना उन पर फूल बरसाएगा। विपक्षी एकजुटता के शिखर-पुरुष का मुकुट उनके सिर पर होगा। लेकिन अगर कहीं वे फिसल गए तो अनैतिक शक्तियों के अट्टहास से हमारे कान फट रहे होंगे।